text: Gamle med kæmpesucces
  03 september 2014 kl. 12.39
  Når veterantræf ved Egtved onsdag aften runder sæsonen af, kan arrangørerne se tilbage på en forrygende sommer, der har overgået alle forventninger.
  Onsdagstræf for veteranbiler i Tørskind Grusgrav har udviklet til en gedigen succes. Onsdag aften rundes den hidtil bedste sæson af med deltagelse af op mod 200 veteranbiler.
  - Det har været en eminent god sæson. Den har aldrig været bedre, fortæller arrangør Jørgen Kaas Schmidt til TV SYD.
  Det var Jørgen Kaas Schmidt, som tilbage i 2008 fik idéen til onsdagstræf. Dengang begyndte det som et lille lokalt træf. I dag trækker det gratis arrangement nysgerrige til fra hele Syd- og Sønderjylland. Interessen er blevet så stor, at de har måtte inddrage nabomarken til parkering og få den lokale idrætsforening til at hjælpe med at dirigere trafikken.
  I juli satte træffet rekord med deltagelse af hele 238 gamle køretøjer.
  Det er ikke mindst det gode vejr, der har gjort 7. sæson til så stor en succes. Jørgen Kaas Schmidt forventer dog ikke at succesen vil føre til store ændringer i næste sæson.
  - Jeg glæder mig bare til, at det bliver den første onsdag i maj igen, siger Jørgen Kaas Schmidt begejstret.
  